แคมเปญดึงดูดนักท่องเที่ยวอินเดียเข้าไทย กระตุ้นเศรษฐกิจและการท่องเที่ยว
นายนภินทร ศรีสรรพางค์ ผู้ช่วยรัฐมนตรีประจำกระทรวงการท่องเที่ยวและกีฬา เปิดเผยว่า การท่องเที่ยวแห่งประเทศไทย (ททท.) ร่วมกับบริษัท การบินไทยฯ และบริษัท ไทยสมายล์แอร์เวย์ จำกัด ร่วมวางแผนกระตุ้นเศรษฐกิจด้านการท่องเที่ยว ส่งเสริมการท่องเที่ยวไทยในกลุ่มนักท่องเที่ยวจากอินเดีย อาทิ กลุ่มท่องเที่ยวพักผ่อน กลุ่มนักกอล์ฟ กลุ่มแต่งงาน กลุ่มเยี่ยมญาติ โดยจัดกิจกรรมส่งเสริมการขายและมอบสิทธิพิเศษแก่นักท่องเที่ยวในเส้นทางดังกล่าว ตลอดจนแลกเปลี่ยนข้อมูลที่เกี่ยวข้องภายในอุตสาหกรรมการท่องเที่ยว เพื่อเป็นข้อมูลสำหรับการยกระดับและพัฒนาการท่องเที่ยวให้ดียิ่งขึ้น การประเมินของการบินไทยและไทยสมายล์ คาดการณ์ว่าตั้งแต่เดือนเมษายนนี้ เป็นต้นไป จะมีนักท่องเที่ยวชาวอินเดียเข้ามาในประเทศไทยอย่างน้อย 13,000 คน/เดือน และมีนักท่องเที่ยวจากทุกสายการบินเข้ามาถึง 80,000 คน/เดือน เมื่อสถานการณ์กลับเข้าสู่สถานการณ์ปกติ นอกจากนี้ กระทรวงการท่องเที่ยวและกีฬา ยังได้จัดแคมเปญ “Visit Thailand Year 2022” กระตุ้นการท่องเที่ยวไทยประจำปี 2565 มุ่งเน้นกลุ่มเป้าหมายนักท่องเที่ยวและส่งเสริมตลาดอินเดีย เช่น การทำการตลาดผ่าน Celebrity , Influencer รวมทั้งให้ข้อมูลกับบริษัทนำเที่ยวในอินเดียถึงมาตรการเดินทางเข้าประเทศไทย และการจัดงาน Amazing Thailand Wedding EXPO 2022 ซึ่งเป็นการส่งเสริมกลุ่มแต่งงานอินเดียในประเทศไทย รวมถึงมีการสื่อสารความพร้อมของประเทศไทยในการรุกตลาดผ่านการเข้าร่วมงานส่งเสริมการขายทางการท่องเที่ยวที่ใหญ่ที่สุดในอินเดีย และงาน South Asia Travel and Tourism Exchange (SATTE) 2022 ซึ่งจะจัดขึ้นในวันที่ 18-21 พฤษภาคม 2565 ณ กรุงนิวเดลี เป็นต้น